b'\n_START_ARTICLE_\nMikrofon\n_START_PARAGRAPH_\nMikrof\xc3\xb3n je naprava, ki spreminja zvok (nihanje zra\xc4\x8dnega tlaka) v elektri\xc4\x8dno napetost. \xc4\x8ce pove\xc5\xbeemo mikron s slu\xc5\xa1alko, nihata membrani v mikrofonu in slu\xc5\xa1alki v enakem ritmu. S tem smo dobili prenos zvoka na daljavo._NEWLINE_Pri pretvorbi zvoka v elektri\xc4\x8dno napetost je pomembno, da sta si oblika krivulje napetosti in zra\xc4\x8dnega tlaka \xc4\x8dim bolj podobni. Povedano druga\xc4\x8de: "\xc5\xbeelimo \xc4\x8dim manj\xc5\xa1e linearno in nelinearno popa\xc4\x8denje signala". Mikrofon mora biti enako ob\xc4\x8dutljiv za vse frekvence, sicer prihaja do linearnega popa\xc4\x8denja. V primeru nelinearnih popa\xc4\x8denj doda mikrofon signalu vi\xc5\xa1je harmonske tone, ki jih izvornem zvoku ni bilo._NEWLINE_Mikrofon, kot pretvornik ene energije v drugo, opravlja podobno vlogo kot \xc4\x8dlove\xc5\xa1ko uho. Moderni mikrofoni preka\xc5\xa1ajo uho v frekven\xc4\x8dnem obsegu (\xc4\x8dloveka teoreti\xc4\x8dno sli\xc5\xa1i zvok med 20 in 20.000 Hz, mikrofon pa registrira \xc4\x8dez 100.000\xc2\xa0Hz), kakor tudi v dinami\xc4\x8dnem smislu (mikrofon lahko registrira zvok, ki bi po\xc5\xa1kodoval uho).\n_START_SECTION_\nOb\xc4\x8dutljivost mikrofona\n_START_PARAGRAPH_\nMikrofonska ob\xc4\x8dutljivost je vrednost, ki ozna\xc4\x8duje spremembo napetosti na izhodu mikrofona v odvisnosti od zvo\xc4\x8dnega signala (spremembi zvo\xc4\x8dnega tlaka, ki vzburi membrano). Zapi\xc5\xa1emo jo z izrazom s = \xce\x94U/p, pri \xc4\x8demer je s (senzitivnost) izra\xc5\xbeen v mV/Pa oz. tudi v decibelih. V elektrotehniki se uporablja tudi standardna vrednost V/\xce\xbcbar, pri \xc4\x8demer dobimo izrek s = 20 log (\xce\x94U/\xce\x94p), v vrednosti izra\xc5\xbeeni z \xce\xbcbar/V. Obi\xc4\x8dajna izhodna napetost zna\xc5\xa1a pri mikrofonu pribli\xc5\xbeno 1 mV, zato je vrednost ulomka manj\xc5\xa1a od 1, ustrezni logaritem pa je negativen. Zaradi tega je ob\xc4\x8dutljivost mikrofonov izra\xc5\xbeena v decibelih z negativno vrednostjo. _NEWLINE_Ob\xc4\x8dutljivost je pomemben podatek, kadar \xc5\xbeelimo dobiti ve\xc4\x8djo ali manj\xc5\xa1o napetost z mikrofona, ki ga nameravamo uporabiti. Glede na dejstvo, da jakost zvoka pada glede na oddaljenost zvo\xc4\x8dila, je potrebno vedeti, da ve\xc4\x8dja oddaljenost mikrofona od izvira daje tudi manj\xc5\xa1o izhodno napetost. (Obi\xc4\x8dajen govor v oddaljenosti 1 m povzro\xc4\x8da zvo\xc4\x8dni pritisk 0,1 Pa; na razdalji 30\xc2\xa0cm pa \xc5\xbee 1 Pa.) Izhodna napetost mikrofona je odvisna tudi od frekven\xc4\x8dnega obsega, ki ga prena\xc5\xa1a. \xc4\x8ce je frekven\xc4\x8dni pas o\xc5\xbeji, se lahko tudi pove\xc4\x8da ob\xc4\x8dutljivost in obratno. Za\xc5\xbeeleno je, da je ob\xc4\x8dutljivost \xc4\x8dim ve\xc4\x8dja, saj je potrebna manj\xc5\xa1a naknadna oja\xc4\x8ditev signala in je s tem dose\xc5\xbeeno bolj\xc5\xa1e razmerje med zvokom in \xc5\xa1umom. Izjeme so reporterski mikrofoni, ki se uporabljajo v glasnem okolju in potrebujejo \xc4\x8dim manj signala iz okolice.\n_START_SECTION_\nFrekven\xc4\x8dna karakteristika\n_START_PARAGRAPH_\nFrekven\xc4\x8dna karakteristika je diagram, ki prikazuje ob\xc4\x8dutljivost mikrofona v sli\xc5\xa1nem podro\xc4\x8dju med 20 in 20.000\xc2\xa0Hz. Navpi\xc4\x8dna os prikazuje vrednost ob\xc4\x8dutljivosti, izra\xc5\xbeeno v mV/Pa ali v dB; vodoravna os pa po logaritemski lestvici prikazuje frekvence, pri katerih je ta ob\xc4\x8dutljivost dose\xc5\xbeena. Idealno karakteristiko bi predstavljala vodoravna \xc4\x8drta, ki bi pomenila konstantno ob\xc4\x8dutljivost v celotnem frekven\xc4\x8dnem podro\xc4\x8dju. Obi\xc4\x8dajno je krivulja malce valovita, dopu\xc5\xa1\xc4\x8dajo pa se odkloni \xc2\xb1 1dB, saj so to vrednosti, ki jih uho ne zaznava tako zlahka. \xc4\x8ce potrebujemo mikrofon, s katerim bomo snemali izklju\xc4\x8dno govor, bi nam zadostovala karakteristika, ki je vodoravna med 300 in 3000\xc2\xa0Hz, za osnovni prenos glasbe pa vsaj od 100 do 5000\xc2\xa0Hz. Za kvalitetno studijsko snemanje glasbe je potrebna karakteristika vsaj med 30 in 16.000\xc2\xa0Hz.\n_START_SECTION_\nSPL\n_START_PARAGRAPH_\nMaksimalni SPL (sound pressure level) je pritisk, ki ga lahko mikrofon sprejme in je izmerjen za posamezne vrednosti harmonskega popa\xc4\x8denja (THD: total harmonic distortion), po navadi v vrednosti 1\xc2\xa0%, kar je \xc5\xa1teje za nesli\xc5\xa1no razliko, in pomeni, da lahko snemamo zvok do izmerjene glasnosti, ne da bi \xc5\xa1kodili posnetku. Npr.: \xc2\xbbvrednost SPL = 142 dB (<1\xc2\xa0% THD)\xc2\xab.\n_START_SECTION_\nDinami\xc4\x8dni razpon\n_START_PARAGRAPH_\nTo je pri mikrofonu razlika med minimalnim signalom in najve\xc4\x8djim hrupom SPL. Ta podatek je zapisan samostojno, npr. 120 dB, in je slab\xc5\xa1a informacija, kakor pa je posamezen podatek o lastnem \xc5\xa1umu in maksimalnem SPL.\n_START_SECTION_\nLastni \xc5\xa1um\n_START_PARAGRAPH_\nLastni \xc5\xa1um oz. ekvivalentni nivo je jakost zvoka, ki ustvarja enako izhodno napetost kot lastni \xc5\xa1um, ki ga proizvede mikrofon kot elektronska naprava. Predstavlja najni\xc5\xbejo to\xc4\x8dko dinami\xc4\x8dnega razpona mikrofona, podatek pa je pomemben, kadar \xc5\xbeelimo snemati tihe zvoke. Enota za merjenje je ve\xc4\x8dinoma dBA (decibelska skala), lahko pa vsebuje tudi podatek o zra\xc4\x8dnem tlaku, pri katerem je podatek izmerjen, npr. "15 dBA pri 20 \xc2\xb5Pa". Bolje je, \xc4\x8de so \xc5\xa1tevila ni\xc5\xbeja.'